text: Esbjerg-profil skifter til Nantes 
  30 januar 2014 kl. 19.03
  Kian Hansen skifter til sommer til den franske Ligue 1-klub FC Nantes.
  Forsvarsspilleren Kian Hansen skifter fra Esbjerg til franske FC Nantes. Det oplyser den franske klub torsdag.
  24-årige Kian Hansen har skrevet under på en fireårig kontrakt med klubben, der for tiden indtager ottendepladsen i Ligue 1. Danskeren skifter først til sommer og færdiggør således sæsonen med Esbjerg.
  Esbjerg-ledelsen oplyste allerede onsdag i en selskabsmeddelelse, at man var blevet enig med en udenlandsk klub om et salg af midterforsvareren.
  Det eneste der manglede for, at en handel var på plads, var, at Kian Hansen blev enig med sin nye klub om de personlige detaljer, og at han bestod lægetjekket. Og de ting faldt på plads i løbet af torsdagen.
  Kian Hansen kom til Esbjerg fra Grindsted som drengespiller og fik sin debut på førsteholdet i december 2008.
  Efter et par svære sæsoner slog han igennem som en boldspillende midterforsvarer i 2011/12, hvor klubben spillede en sæson i den næstbedste række.
  Tidligere på ugen offentliggjorde Esbjerg, at landsholdsspilleren Peter Ankersen skifter til Red Bull Salzburg, når superligasæsonen er færdigspillet.
  